Document ID: 32015D2071

Reference:
18.11.2015
SK
Úradný vestník Európskej únie
L 301/47
ROZHODNUTIE RADY (EÚ) 2015/2071
z 10. novembra 2015,
ktorým sa členské štáty splnomocňujú ratifikovať v záujme Európskej únie Protokol z roku 2014 k Dohovoru Medzinárodnej organizácie práce z roku 1930 o nútenej alebo povinnej práci, pokiaľ ide o články 1 až 4 protokolu vzťahujúce sa na záležitosti týkajúce sa justičnej spolupráce v trestných veciach
RADA EURÓPSKEJ ÚNIE,
so zreteľom na Zmluvu o fungovaní Európskej únie, a najmä na jej článok 82 ods. 2 v spojení s článkom 218 ods. 6 písm. a) bodom v),
so zreteľom na návrh Európskej komisie,
so zreteľom na súhlas Európskeho parlamentu,
keďže:
(1)
Únia podporuje ratifikáciu medzinárodných dohovorov týkajúcich sa práce, ktoré Medzinárodná organizácia práce (MOP) označila za aktuálne, aby tým prispela k úsiliu Únie o podporu ľudských práv a dôstojnej práce pre všetkých a o odstraňovanie obchodovania s ľuďmi v Únii aj mimo nej. Ochrana základných zásad a práv pri práci je kľúčovým aspektom tejto podpory.
(2)
Dohovor Medzinárodnej organizácie práce o nútenej alebo povinnej práci z roku 1930, ktorý dopĺňa protokol z roku 2014, je základný dohovor MOP a má vplyv na pravidlá, ktoré odkazujú na základné pracovné normy.
(3)
Pokiaľ ide o skutočnosť, že Protokol z roku 2014 k Dohovoru Medzinárodnej organizácie práce o nútenej alebo povinnej práci z roku 1930 (ďalej len „protokol“) sa vzťahuje na ochranu obetí trestných činov, ktorú upravuje článok 82 ods. 2 Zmluvy o fungovaní Európskej únie (ZFEÚ), Únia už prijala spoločné pravidlá, ktoré vo veľkej miere pokrývajú túto oblasť, a to konkrétne smernicu Európskeho parlamentu a Rady 2011/36/EÚ (1) a smernicu Európskeho parlamentu a Rady 2012/29/EÚ (2). Protokol môže mať vplyv na tieto spoločné pravidlá.
(4)
Článok 19 ods. 4 Ústavy MOP týkajúci sa prijímania a ratifikácie dohovorov sa podobne uplatňuje aj na protokoly, ktoré sú záväznými medzinárodnými dohodami, ktoré podliehajú ratifikácii a súvisia s dohovormi.
(5)
Únia nemôže protokol ratifikovať, pretože jeho zmluvnými stranami môžu byť len štáty.
(6)
Členské štáty by preto mali byť splnomocnené ratifikovať protokol, konajúc spoločne v záujme Únie, pokiaľ ide o tie časti, ktoré patria do rozsahu právomoci Únie v súlade s článkom 82 ods. 2 ZFEÚ.
(7)
Články 1 až 4 protokolu obsahujú povinnosti týkajúce sa právnych predpisov Únie v súvislosti s ochranou obetí trestných činov. Tieto ustanovenia preto patria do rozsahu pôsobnosti hlavy V tretej časti ZFEÚ, najmä jej článku 82 ods. 2.
(8)
Jediným právnym základom, na ktorom by sa malo toto rozhodnutie zakladať, je článok 82 ods. 2 ZFEÚ. Protokol, najmä článok 4 protokolu, odkazuje tiež na postavenie obetí nútenej alebo povinnej práce z hľadiska pobytu v rozsahu, ktorý je potrebný na to, aby tieto obete mali prístup k primeraným a účinným opravným prostriedkom. Tento cieľ, ktorý súvisí s článkom 79 ZFEÚ je však čisto vedľajší, zatiaľ čo ciele, ktoré súvisia s článkom 82 ods. 2 ZFEÚ, možno označiť ako prevažujúci cieľ a zložku.
(9)
V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a ZFEÚ, Dánsko týmto rozhodnutím nie je viazané ani nepodlieha jeho uplatňovaniu.
(10)
Spojené kráľovstvo a Írsko sú viazané smernicou 2011/36/EÚ a smernicou 2012/29/EÚ a zúčastňujú sa preto na prijatí tohto rozhodnutia.
(11)
Členské štáty by mali byť splnomocnené ratifikovať protokol, pokiaľ ide o justičnú spoluprácu v trestných veciach, ako sa uvádza v jeho článkoch 1 až 4. Časti protokolu patriace do právomoci prenesenej na Úniu, ktoré sa netýkajú justičnej spolupráce v trestných veciach, budú predmetom rozhodnutia prijatého súbežne s týmto rozhodnutím,
PRIJALA TOTO ROZHODNUTIE:
Článok 1
Členské štáty sa týmto splnomocňujú ratifikovať Protokol z roku 2014 k Dohovoru Medzinárodnej organizácie práce z roku 1930 o nútenej alebo povinnej práci, pokiaľ ide o časti uvedené v článkoch 1 až 4 protokolu a patriace do rozsahu právomoci, ktorá bola na Európsku úniu prenesená podľa článku 82 ods. 2 ZFEÚ.
Článok 2
Členské štáty by mali podniknúť potrebné kroky, aby svoje ratifikačné listiny k protokolu čo najskôr uložili u generálneho riaditeľa Medzinárodnej organizácie práce, a to najlepšie do 31. decembra 2016.
Článok 3
Toto rozhodnutie je určené členským štátom.
V Bruseli 10. novembra 2015
Za Radu
predseda
P. GRAMEGNA
(1)  Smernica Európskeho parlamentu a Rady 2011/36/EÚ z 5. apríla 2011 o prevencii obchodovania s ľuďmi a boji proti nemu a o ochrane obetí obchodovania, ktorou sa nahrádza rámcové rozhodnutie Rady 2002/629/SVV (Ú. v. EÚ L 101, 15.4.2011, s. 1).
(2)  Smernica Európskeho parlamentu a Rady 2012/29/EÚ z 25. októbra 2012, ktorou sa stanovujú minimálne normy v oblasti práv, podpory a ochrany obetí trestných činov a ktorou sa nahrádza rámcové rozhodnutie Rady 2001/220/SVV (Ú. v. EÚ L 315, 14.11.2012, s. 57).

Summary:
Protokol MOP o nútenej alebo povinnej práci – ratifikácia krajinami EÚ
Protokol MOP o nútenej alebo povinnej práci – ratifikácia krajinami EÚ
ZHRNUTIE K DOKUMENTU:
Rozhodnutie Rady (EÚ) 2015/2037, ktorým sa krajiny EÚ splnomocňujú ratifikovať Protokol z roku 2014 k Dohovoru z roku 1930 o nútenej alebo povinnej práci, pokiaľ ide o záležitosti týkajúce sa sociálnej politiky
Rozhodnutie Rady (EÚ) 2015/2071, ktorým sa krajiny EÚ splnomocňujú ratifikovať Protokol z roku 2014 k Dohovoru z roku 1930 o nútenej alebo povinnej práci, pokiaľ ide o články 1 až 4 protokolu vzťahujúce sa na záležitosti týkajúce sa justičnej spolupráce v trestných veciach
SÚHRN
AKÝ JE CIEĽ TÝCHTO ROZHODNUTÍ?
Týmito rozhodnutiami sa splnomocňujú vlády EÚ ratifikovať Protokol, ktorý prijala Medzinárodná organizácia práce (MOP) v roku 2014 a vyzýva sa v nich, aby tak učinili do konca roku 2016. Dohovor MOP z roku 1930 o nútenej alebo povinnej práci tak dostáva nový impulz s cieľom zabrániť používaniu nútenej alebo povinnej práce, a to najmä v súvislosti s obchodovaním s ľuďmi, ochranou obetí a poskytovaním prístupu k opravným prostriedkom.
HLAVNÉ BODY
Protokol MOP o nútenej alebo povinnej práci pokrýva oblasti sociálnej politiky a justičnej spolupráce v trestných veciach, ktoré patria do pôsobnosti EÚ.
EÚ ako taká nemôže ratifikovať protokol. Ratifikovať ho môžu len jednotlivé krajiny EÚ. Dvomi rozhodnutiami sa splnomocňujú vlády EÚ ratifikovať text „konajúc spoločne v záujme Únie“.
Rozhodnutie 2015/2037 pokrýva oblasti sociálnej politiky zahrnuté v Protokole, ako napríklad pracovnoprávny vzťah, pracovný čas, dočasná agentúrna práca, ako aj bezpečnosť a ochrana pri práci, ktoré už sú predmetom právnych predpisov EÚ.
Rozhodnutie 2015/2071 pokrýva trestné veci zahrnuté v Protokole, ako napríklad ochrana obetí trestných činov. EÚ už v tejto oblasti vykonáva legislatívnu činnosť prostredníctvom smerníc zameraných na boj proti obchodovaniu s ľuďmi a ochranu obetí.
Rozhodnutie 2015/2071 sa nevzťahuje na Dánsko na základe možnosti neúčasti (tzv. opt-out), ktorú táto krajina využíva v oblasti slobody, bezpečnosti a spravodlivosti.
Od krajín, ktoré ratifikujú Protokol o nútenej alebo povinnej práci sa vyžaduje, aby vypracovali vnútroštátnu politiku a akčný plán a aby sa so sociálnymi partnermi zapojili do medzinárodnej spolupráce zameranej na potlačenie nútenej alebo povinnej práce. Musia prijať opatrenia s cieľom zabrániť nútenej alebo povinnej práci, zlepšiť ochranu obetí a poskytnúť im prístup k opravným prostriedkom vrátane odškodnenia.
KONTEXT
              
Nútená alebo povinná práca je nedobrovoľná práca vykonávaná pod nátlakom a všeobecne sa považuje za trestný čin na základe prijatia prelomového Dohovoru Medzinárodnej organizácie práce o nútenej alebo povinnej práci č. 29 z roku 1930.
MOP však odhaduje, že 20,9 milióna ľudí na celom svete sú naďalej obeťami nútenej alebo povinnej práce. Prevažná väčšina z nich je v súčasnosti zapojená do súkromného hospodárstva, a to najmä v podobe obchodovania s cieľom pracovného vykorisťovania. Cieľom Protokolu o nútenej alebo povinnej práci a odporúčania, ktoré prijala MOP v roku 2014, je zintenzívniť celosvetový boj proti všetkým formám nútenej alebo povinnej práce.
ODKEDY SA ROZHODNUTIA UPLATŇUJÚ?
              
Rozhodnutia sa uplatňujú od 12. novembra 2015. Krajiny EÚ by mali podniknúť potrebné kroky na predloženie svojich ratifikačných listín do 31. decembra 2016.
KONTEXT
              
Ďalšie informácie nájdete na
stránke venovanej medzinárodným pracovným normám týkajúcim sa nútenej alebo povinnej práce na webovej lokalite Medzinárodnej organizácie práce
AKTY
            
Rozhodnutie Rady (EÚ) 2015/2037 z 10. novembra 2015, ktorým sa členské štáty splnomocňujú ratifikovať v záujme Európskej únie Protokol z roku 2014 k Dohovoru Medzinárodnej organizácie práce z roku 1930 o nútenej alebo povinnej práci, pokiaľ ide o záležitosti týkajúce sa sociálnej politiky (Ú. v. EÚ L 298, 14.11.2015, s. 23 – 24)
Rozhodnutie Rady (EÚ) 2015/2071 z 10. novembra 2015, ktorým sa členské štáty splnomocňujú ratifikovať v záujme Európskej únie Protokol z roku 2014 k Dohovoru Medzinárodnej organizácie práce z roku 1930 o nútenej alebo povinnej práci, pokiaľ ide o články 1 až 4 protokolu vzťahujúce sa na záležitosti týkajúce sa justičnej spolupráce v trestných veciach (Ú. v. EÚ L 301, 18.11.2015, s. 47 – 48)
SÚVISIACE AKTY
Protokol z roku 2014 k Dohovoru z roku 1930 o nútenej alebo povinnej práci
Posledná aktualizácia 17.03.2016